ሐሰተኛ ሰነድ በመጠቀም ፍርደኞችን ያስለቀቁ የማረሚያ ቤት ሠራተኞች ጥፋተኛ ተባሉ
በተለያዩ የወንጀል ድርጊቶች ክስ ተመሥርቶባቸው ክርክራቸው እስከ ጠቅላይ ፍርድ ቤት ደርሶ የቅጣት ውሳኔ  የተላለፈባቸውን ከአሥር በላይ ፍርደኞች፣ በሐሰተኛ ሰነድ እንዲፈቱ ያደረጉ የፌዴራል ማረሚያ ቤቶች አስተዳዳር ሠራተኞች ጥፋተኛ ተባሉ፡፡በከሳሽ ዓቃቤ ሕግ የቀረበለትን ክስ ከሁለት ዓመታት በላይ ሲመረምር የከረመው የፌዴራል ከፍተኛ ፍርድ ቤት የልደታ ምድብ አንደኛ ወንጀል ችሎት፣ ሁለት ተከሳሾች ክሳቸውን በአግባቡ መከላከል በመቻላቸው በነፃ አሰናብቷቸዋል፡፡ ሰለሞን ገለታ አረጋ የተባለ ተከሳሽ በግል በሐሰተኛ ሰነድ ታራሚዎችን ማስለቀቅ ወንጀል ሙሉ በሙሉ ጥፋተኛ ተብሏል፡፡የማረሚያ ቤቱ ሠራተኞች ዋርደር ኢብራሂም መሐመድ፣ ኢንስፔክተር ገብረ መድኅን አልጋና ረዳት ኦፊሰር ኢሳያስ ከበደ የወንጀል ሕግ አንቀጽ 379(1ሀእናለ)ን ወደ ወንጀል ሕግ አንቀጽ 411 በመቀየር ጥፋተኛ ተብለዋል፡፡ዓቃቤ ሕግ ክስ የመሠረተባቸው ተከሳሾች 16 ቢሆኑም፣ ከላይ ከተጠቀሱት ውጪ ሌሎቹ ታራሚዎች የነበሩና በሐሰተኛ ሰነድ ከእስር የተፈቱ ናቸው፡፡ ከተፈቱ በኋላ በመጥፋታቸው ክሳቸው የታየው በሌሉበት ነው፡፡ ሚስባህ ከድር የተባሉ ነጋዴና ሸምሱ የተባሉ ተከሳሽ ደግሞ፣ የቀረበባቸውን ክስ በአግባቡ መከላከላቸው ተገልጾ በነፃ ተሰናብተዋል፡፡ተከሳሾቹ ፍርደኞቹ እንዲለቀቁ ያደረጉት፣ የአዲስ አበባ ማረሚያ ቤት የፍች ሪከርድ ቡድን ሠራተኛ መሆኑ የተገለጸው ዋርደር ኢብራሂምና የፍቺ ሪከርድ ቡድን መሪ የሆነው ኢንስፔክተር ገብረ መድኅን አልጋ፣ ፍርደኞቹ በተለያየ ወንጀል ተከሰውና እስከ ጠቅላይ ፍርድ ቤት ድረስ ክርክር አድርገው እንደተፈረደባቸው እያወቁ፣ ከ20,000 እስከ 350 ሺሕ ብር የሚደርስ ገንዘብ በመቀበል ከእስር እንዲለቀቁ ማድረጋቸውን ዓቃቤ ሕግ በክሱ አቅርቦ አረጋግጦባቸዋል፡፡የማረሚያ ቤቱ ሠራተኞች ፍርደኞቹ እንዲለቀቁ ያደረጉት የጠቅላይ ፍርድ ቤት ምክትል ሬጅስትራር ፊርማን በማስመሰልና  የዳኛን ውሳኔ ‹‹ይፈቱ›› በማለት በሸኝ ደብዳቤ ወደ ማረሚያ ቤቱ በመላክ መሆኑን መዘገባችን ይታወሳል፡፡ፍርድ ቤቱ ጥፋተኛ ያላቸውን የማረሚያ ቤቱን ሠራተኞችንና መስፍን አዴላ፣ ቴዎድሮስ ግደይና አማን ወርቁ የተባሉ ፍርደኞችን ሲሆን፣ የቅጣት ማክበጃና ማቅለያ ተቀብሎ ቅጣት ለመወሰን ለግንቦት 3 ቀን 2009 ዓ.ም. ቀጠሮ ሰጥቷል፡፡ 